b'\n_START_ARTICLE_\nJumbo\n_START_PARAGRAPH_\nJumbo (1860? \xe2\x80\x93 15. syyskuuta 1885) oli Abyssiniassa 1861 pyydystetty afrikannorsu, joka kuljetettiin aluksi Pariisiin el\xc3\xa4intarhaan. Vuonna 1865 se siirrettiin Lontoon el\xc3\xa4intarhaan, miss\xc3\xa4 siit\xc3\xa4 tuli suosittu vetonaula, jolla ihmiset saattoivat ratsastaa. Lontoossa sille annettiin nimeksi Jumbo. Vuonna 1882 Jumbo myytiin P. T. Barnumin sirkukseen. Se sai surmansa St. Thomasissa, Kanadan Ontariossa, j\xc3\xa4\xc3\xa4ty\xc3\xa4\xc3\xa4n rautatieasemalla veturin alle. Jumbon luuranko lahjoitettiin New Yorkiin luonnonhistorialliseen museoon. Sen nahka kiersi viel\xc3\xa4 pitk\xc3\xa4\xc3\xa4n Barnumin sirkuksen mukana, kunnes se lahjoitettiin vuonna 1889 Tuftsin yliopistoon. Nahka oli n\xc3\xa4ytteill\xc3\xa4 aina vuoteen 1975 asti, jolloin se tuhoutui tulipalossa.'